Video: Dapper motorfietsryer laat grypdief spaander | Maroela Media
Toe Anton Damhuis (49) Maandagmiddag op pad huis toe in die laatmiddagverkeer sien hoe 'n motoris reg langs hom die slagoffer van 'n grypdief word, was daar vir hom net een ding om te doen – ry die grypdief met sy motorfiets om.
Dié voorval, wat hom omstreeks 17:30 in 'n straat in Alexandra in Johannesburg afgespeel het, is deur 'n kamera op Damhuis se valhelm vasgevang. Damhuis het die video op YouTube gedeel en die reaksie was oorweldigend – teen Woensdagoggend is die video reeds meer as 200 000 keer gekyk en wyd op sosiale media gedeel.
"Ek het die video Maandagaand op YouTube gelaai en dit op so een of twee WhatsApp-groepe aangestuur. Ek het gehoop ek kan darem so tien of 20 kyke kry. Teen Dinsdagmiddag was dit meer as 100 000 keer gekyk – ek is helse surprised," het Damhuis aan Maroela Media gesê.
Die video het omtrent reaksie uitgelok met talle sosialemediagebruikers wat Damhuis geloof het vir sy heldedaad en dapperheid om só vir 'n vreemdeling in die bresse te tree.
Hy vertel dat hy Maandagmiddag oudergewoonte die pad van sy kantoor in Sandton na sy huis in Edenvale aangedurf het. Hy ry altyd deur Alexandra op pad huis toe en sê hy het in die meer as sewe jaar wat hy hierdie roete ry nog nooit enige misdaad in dié woonbuurt sien afspeel nie.
"Ek geniet dit om deur Alexandra te ry. Die mense is sociable. Hulle verkoop goed langs die pad en dikwels as ek verby 'n laerskool daar ry, dan waai die kinders vir my. Daar is lekker atmosfeer daar," vertel Damhuis.
Maandag het dié prentjie egter verander toe hy sien hoe 'n grypdief sy hand by 'n motor langs hom in druk en 'n swart rekenaarsak uit die voertuig gryp. "Ek het gesien hoe hy nader aan die motor kom en ek het aanvanklik gedink hy gaan inklim. Ek het gesien hoe hy die sluitknoppie ooptrek en hoe die bestuurder dit weer toedruk. Toe het ek besef daar is iets fout."
Damhuis sê hy kon sien hoe die dief iets uit die voertuig gryp en het met sy motorfiets hom gestamp in 'n poging om hom tussen die motorfiets en die voertuig vas te druk.
Dit is onduidelik of die grypdief beseer is toe die motorfiets teen hom vasry, maar hy het onmiddellik opgespring en met die rekenaarsak in sy hand laat spaander. Damhuis het hom agternagesit en die dief het van rigting verander. Die motoris was ook kort op die boosdoener se hakke en het volgens Damhuis hom vermoedelik met sy motor raakgery.
Voordat enigiemand egter die boef kon aankeer, het hy opgespring, die rekenaarsak net daar gelaat en in die buurt verdwyn.
"Ek is nie seker of die dief die kar se venster gebreek het om by die rekenaarsak uit te kom nie, maar ek het geen glasstukke gesien nie. Ek vermoed die venster was dalk oop en hy het sy kans gesien en toegeslaan," sê Damhuis.
Nadat die motoris weer sy rekenaar in die pad opgetel het, het hy net vinnig 'n paar woorde met Damhuis gewissel voordat hy in sy voertuig geklim en verder gery het.
Die bestuurder het egter later op die YouTube-video van die voorval afgekom en daar vir Damhuis behoorlik bedank vir sy heldedaad om die grypdief te keer.
"My vriend, ek was die man in die kar en ek wil jou opreg bedank dat jy ingegryp het. Ek is jammer ek het jou nie gister bedank nie. Ek was 'n bietjie in skok. Ek het uiteindelik oor hom (en ongelukkig ook my skootrekenaar) gery met die kar. Die duik in die kar is 'n klein prys om te betaal vir my veiligheid en beskerming. Mag God jou ryklik seën," het die bestuurder geskryf.
Damhuis sê hy het nog nie self met die motoris gepraat nie, maar waardeer wel die boodskap wat hy onderaan die video geplaas het. "Ek dink hy was baie geskok net ná die voorval gebeur het. Ek het gisteraand nadat ek na die video gekyk het ook gedink hy het dalk nie onmiddellik besef dat ek hom gehelp het nie. Motorfietse ry mos maar altyd so tussendeur die motors, so hy het dalk gedink ek het per ongeluk die man raakgery," sê hy.
"Ek voel wel baie sleg oor die duik in sy motor! Dit was nooit my bedoeling om sy voertuig te beskadig nie, so dit is vir my sleg."
Damhuis meen terugskouend steeds hy het reg opgetree deur in te gryp. "As ek nou terugdink, was dit dalk 'n bietjie stupid. Indien die ou 'n vuurwapen gehad het, sou ek waarskynlik nie iets gedoen het nie, want dit sou nie die moeite werd gewees het nie. Maar iemand wat steel is iets wat my pla en ek kon nie daar sit en niks doen nie. Ek moes hom keer."
En sal hy van nou af 'n ander roete huis toe kies? "Nee wat. Ek geniet dit altyd om deur Alex te ry. Dit sal maar altyd my roete bly."
Man sterf toe sandgrond meegee
Dankie vir die man op die motorfiets. Net jammer die slagoffer lyk nie baie dankbaar nie….seker maar die skok van die voorval.
Hoe ry mens deesdae met oop vensters?……
Kon die ou darem nie meer dankbaarheid teenoor die motorfietsryer getoon het nie.
Wel gedaan Anton!!!!
Ons kort meer mense soos jy in ons land!
Dit is duidelik die ou wou die rekenaar nie meer hê nie, lyk amper vies toe dit terug gegee word. Maar in elk geval Anton jy is 'n yster!